I København sidder to skoleledere med oplevelser, som de mener, at offentligheden bør kende til.

Oplevelserne handler om de elever, som de modtager fra de omkringliggende privatskoler. Eleverne, der ofte har faglige eller sociale udfordringer, er enten blevet smidt direkte ud eller er blevet opfordret til at søge over i folkeskolen. Men de frie grundskoler, herunder privatskolerne, bør også tage et socialt ansvar og rumme de elever. Fordi de let kan sende dem over i folkeskolen, er folkeskolen udsat for »unfair konkurrence«.

Sådan lyder det fra Sune Schnack Rasmussen, der er skoleleder på Holbergskolen i Københavns Nordvestkvarter på grænsen til Gentofte og fra Morten Østergaard, skoleleder på Nørre Fælled Skole på ydre Østerbro.